## Zakon o pošti

### NN 172/2003 (29.10.2003.), Zakon o pošti

# HRVATSKI SABOR

2490

Na teme­lju članka 88.
Ustava Republike Hrvatske, donosim

## ODLUKU

### O PROGLAŠENJU ZAKONA O POŠTI

Proglašavam Zakon o pošti, koji je donio
Hrvatski sabor na sjednici 15. listopada 2003.

Broj: 01-081-03-3484/2
Zagreb, 21. listopada 2003.

Predsjednik
Republike Hrvatske
**Stjepan Mesić,** v. r.

## ZAKON O POŠTI

I. OPĆE ODREDBE

SadrŽaj Zakona

Članak 1.

(1) Ovim se Zakonom određuju poštanske usluge i
propisuju uvjeti za obavljanje ovih usluga, uređuju prava, obveze i
odgovornosti davatelja i korisnika poštanskih usluga, te uređuju druga pitanja
u vezi s poštanskom djelatnošću.

(2) Odredbe ovoga Zakona primjenjuju se na sve
davatelje poštanskih usluga, te na usluge u međunarodnom poštanskom prometu,
ako aktima Svjetske poštanske unije nije drukčije određeno.

Pojmovi

Članak 2.

U smislu ovoga Zakona pojedini pojmovi imaju
sljedeće značenje:

1. *akti Svjetske poštanske unije* su
međunarodni ugovori i propisi koje donose tijela Svjetske poštanske unije, a
primjenjuju se na poštanske usluge u međunarodnom prometu,

2. *adresirana pošiljka* je poštanska
pošiljka na kojoj se nalazi adresa primatelja na koju treba uručiti pošiljku,

3. *cjenik poštanskih usluga* je popis
cijena poštanskih usluga prema kojemu davatelj poštanskih usluga naplaćuje
usluge,

4. *consignment (grupiranje pošiljaka)* je
otprema većeg broja pošiljaka jednog pošiljatelja za jednog ili više
primatelja,

5. *časopis* je ukoričena i uvezana tiskana
publikacija koju izdaje nakladnik redovito ili povremeno,

6. *davatelj poštanskih usluga* je pravna
osoba koja je ovlaštena obavljati poštanske usluge prema odredbama ovoga
Zakona,

7. *dopisnica* je
adresirana pismovna pošiljka s otvorenim tekstom na kartonu ili čvrstom papiru,

8. *dozvola* je
upravni akt koji izdaje Vijeće za poštanske usluge davatelju poštanskih usluga u
svrhu obavljanja univerzalnih poštanskih usluga,

9. *EMS pošiljka*
(*express mail service*) je posebno žurna pošiljka za koju pošiljatelj
dobije potvrdu o primitku, a uručuje se uz potpis primatelja; pošiljatelj može
zahtijevati usluge s dodatnom vrijednosti, kao što su uvid u kretanje pošiljke,
vrijeme uručenja, preuzimanje u svom poslovnom prostoru i sl.,

10. *izravna pošta* su
pošiljke koje sadrže promidžbene i druge marketinške poruke otiskane u više
istovjetnih primjeraka, koje su adresirane na najmanje 40 različitih adresa;
računi za komunalne i druge usluge, kao i drugi računi, financijska i druga
izvješća ne smatraju se izravnom poštom,

11. *javna poštanska
mreža* su poštanski objekti, oprema i sredstva koji su međusobno povezani u
jedinstvenu tehničko-
-tehnološku cjelinu u svrhu pružanja univerzalnih poštanskih usluga na cijelom
području Republike Hrvatske,

12. *javni operator*
je davatelj poštanskih usluga koji na temelju ovoga Zakona ima pravo i obvezu
obavljati sve univerzalne poštanske usluge na cijelom području Republike
Hrvatske, te isključivo pravo obavljati rezervirane poštanske usluge,

13. *korisnik
poštanskih usluga* je pravna ili fizička osoba koja koristi poštanske
usluge, kao pošiljatelj ili primatelj poštan­ske pošiljke,

14. *kućni kovčežić*
je kovčežić koji se koristi za uručenje pismovnih pošiljaka primatelju, a
nalazi se u stambenoj zgradi ili na ulazu u dvorište,

15. *mali paket
(međunarodni)* je adresirana međunarodna pismovna pošiljka koja sadrži robu
i druge predmete mase do 2 kg,

16. *nakladnik* je
pravna ili fizička osoba koja izdaje tisak uz uvjete propisane posebnim
zakonom,

17. *novine* su
tiskana publikacija koju izdaje nakladnik svakodnevno ili u određenom
razdoblju, a nije ukoričena, niti uve­zana,

18. *otkupna pošiljka*
je pošiljka koja se uručuje primatelju uz prethodnu naplatu otkupnog iznosa
koji davatelj poštanskih usluga isplaćuje pošiljatelju,

19. *paket* je
poštanska pošiljka koja sadrži robu i predmete,

20. *pismo* je
adresirana pismovna pošiljka koja se najčešće upotrebljava za međusobno dopisivanje,

21. *pismovna
pošiljka* je pismo, dopisnica, tiskanica, sekogram i mali paket adresiran na
određenog primatelja kojemu se pošiljka treba uručiti,

22. *posebne
poštanske usluge* su usluge kojima pošiljatelj zahtijeva poseban postupak
vezan za prijenos i uručenje pošiljke,

23. *pošiljatelj* je
pravna ili fizička osoba koja šalje poštansku pošiljku i koja je nositelj svih
prava i obveza iz ugovora, do propisnog uručenja poštanske pošiljke,

24. *pošiljka koja se
uručuje osobno primatelju* je pošiljka koju davatelj poštanskih usluga smije
uručiti samo osobno primatelju, zakonskom zastupniku i opunomoćenoj osobi,

25. *pošiljka s označenom vrijednosti* je
vrijednosno pismo, EMS pošiljka i paket na kojima pošiljatelj označuje
vrijednost sadržaja, a za čiji se gubitak, oštećenje ili umanjenje sadržaja
isplaćuje naknada do visine označene vrijednosti,

26. *pošiljka s plaćenim odgovorom (IBRS/CCRI)*
je pošiljka koju primatelj može vratiti pošiljatelju bez plaćanja poštarine,

27. *pošiljka s potvrđenim uručenjem* je
pošiljka za koju davatelj poštanskih usluga daje pošiljatelju potvrdu o
primitku i uručuje je primatelju uz potpis, a u slučaju gubitka, oštećenja ili
umanjenja sadržaja vraća iznos naplaćene poštarine,

28. *pošiljka s povratnicom* je pošiljka za
koju pošiljatelj, nakon njezinog uručenja, dobije dokument (povratnicu) na koje­mu
se nalaze podaci o nadnevku uručenja i potpis primatelja,

29. *poštanska i brzojavna uputnica* je
poštanska pošiljka kojom pošiljatelj šalje primatelju određeni iznos novca u
gotovini,

30. *poštanska pošiljka* je pismovna
pošiljka, poštanska i brzojavna uputnica i paket adresiran na određenog
primatelja kojemu se pošiljka treba uručiti,

31. *poštanske usluge* su usluge prijama,
prijenosa i uručenja poštanskih pošiljaka,

32. *poštanski kovčežić* je kovčežić u koji
korisnici usluga mogu ubaciti obične pismovne pošiljke kako bi ih davatelj
poštanskih usluga otpremio primateljima,

33. *poštanski ured*
je poslovni prostor u kojemu javni operator obavlja poštanske usluge,

34. *poštarina* je
cijena koju, prema cjeniku poštanskih usluga, davatelj poštanskih usluga
naplaćuje za poštanske usluge,

35. *potvrda o
primitku pošiljke* je potvrda koju daje davatelj poštanskih usluga
pošiljatelju prigodom primitka određenih poštanskih pošiljaka,

36. *preporučena
pošiljka* je pošiljka za koju davatelj poštan­skih usluga daje pošiljatelju
potvrdu o primitku i uručuje ju primatelju uz potpis, a u slučaju gubitka,
oštećenja ili umanjenja sadržaja isplaćuje propisanu naknadu štete,

37. *prijam
poštanskih pošiljaka* je preuzimanje poštanskih pošiljaka od korisnika
poštanskih usluga u poštanskom uredu, na adresi pošiljatelja, putem poštanskih
kovčežića, zbirnih kovčežića i sl.,

38. *prijava za
obavljanje poštanskih usluga* je prijava koju pravna osoba podnosi Vijeću za
poštanske usluge radi obavljanja poštanskih usluga koje nisu univerzalne
poštanske usluge,

39. *primatelj* je
pravna ili fizička osoba na koju je poštanska pošiljka adresirana i kojoj se
pošiljka treba uručiti na temelju naloga pošiljatelja,

40. *razmjena dokumenata* je usluga kojom
treća osoba osigurava skupini naručitelja sredstva, uključujući prostor i
prijevozna sredstva, kojima ti naručitelji međusobno razmjenjuju pošiljke,

41. *rezervirane poštanske usluge* su
usluge prijama, prijenosa i uručenja pismovnih pošiljaka koje u skladu s ovim
Zakonom obavlja jedino javni operator,

42. *rokovi za prijenos i uručenje poštanske
pošiljke* su rokovi u kojima je davatelj poštanskih usluga obvezan prenijeti
i uručiti poštansku pošiljku,

43. *sekogram* je adresirana pismovna
pošiljka namijenjena slijepim osobama,

44. *stroj za
označavanje poštarine* je računalni ili drugi uređaj čiji se otisak
upotrebljava umjesto poštanske marke kao znak da je poštarina plaćena,

45. *sudska pismena i
pismena po upravnom i prekršajnom postupku* su pismovne pošiljke koje, na
temelju postupovnih zakona, šalju sudovi, tijela državne uprave i druga tijela
koja imaju javne ovlasti,

46. *tisak* je
tiskana publikacija koju izdaje nakladnik svakodnevno, povremeno ili u
određenom razdoblju (novine i časopisi),

47. *tiskanica* je
adresirana pošiljka čiji sadržaj nema značajke osobnog ili poslovnog
dopisivanja, a otiskan je u više istovjetnih primjeraka na papiru, kartonu ili
drugom materijalu; tiskanica koju šalje pošiljatelj bez adrese primatelja
smatra se neadresiranom tiskanicom,

48. *ugovor o
pristupanju (poštanski ugovor)* je ugovor bez pisanog oblika, koji se smatra
sklopljenim u trenutku kad davatelj poštanskih usluga preuzme poštansku
pošiljku, a njime se uređuju međusobna prava i obveze pošiljatelja i davatelja
poštanskih usluga,

49. *univerzalne
poštanske usluge* su poštanske usluge koje su dostupne svim korisnicima
usluga na cijelom području Republike Hrvatske,

50. *uručenje
pošiljke* je uručenje poštanske pošiljke primatelju ili drugoj ovlaštenoj
osobi u poštanskom uredu, na adresi primatelja, putem kućnog kovčežića i sl.,

51. *Vijeće za
poštanske usluge* je pravna osoba čije članove imenuje Hrvatski sabor radi
obavljanja regulatornih poslova vezanih za poštansku djelatnost,

52. *viša sila* je
stvarni događaj koji se nije mogao predvidjeti, niti izbjeći ili otkloniti,

53. *zbirni poštanski
kovčežić* je kovčežić koji se koristi za uručenje i preuzimanje poštanskih
pošiljaka od onih korisnika koji su udaljeni od naseljenih mjesta, a postavlja
se uz put ili cestu, odnosno na pogodnom mjestu za korisnike i poštonoše,

54. *žurna pošiljka* je pošiljka koja osim žurnosti
može imati i dodatne vrijednosti koje su utvrđene Pravilnikom o uslugama i
općim uvjetima davatelja poštanskih usluga.

Interes Republike Hrvatske

Članak 3.

(1) Funkcioniranje poštanskog prometa i
obavljanje poštan­skih usluga je od interesa za Republiku Hrvatsku.

(2) Korisnicima poštanskih usluga na cijelom
području Republike Hrvatske moraju se osigurati univerzalne poštanske usluge
pod jednakim uvjetima. Davatelj poštanskih usluga može prekinuti obavljanje
ovih usluga samo u slučaju više sile.

Članak 4.

(1) Javni operator obvezan je u slučaju štrajka
osigurati prijam, prijevoz i uručenje žurnih pošiljaka i brzojavnih uputnica te
drugih pošiljaka koje, uz prethodno mišljenje sindikata, odredi ministar nadležan
za poštu (u daljnjem tekstu: ministar).

(2) Davatelji poštanskih usluga obvezni su u
slučaju štrajka obaviti prijevoz i uručenje žurnih pošiljaka i brzojavnih
uputnica koje su zaprimljene prije početka štrajka.

PoŠtanski sustav javnog operatora

Članak 5.

(1) Poštanskim sustavom javnog operatora
osigurava se obav­ljanje univerzalnih poštanskih usluga iz članka 10. ovoga
Zakona i funkcioniranje poštanskog prometa na području Republike Hrvatske.

(2) Poštanski sustav te
način i uvjeti, pod kojima je javni operator obvezan osigurati funkcioniranje
poštanskog prometa, uređuju se Pravilnikom o poštanskom sustavu javnog
operatora.

Pravilnik o
poŠtanskom sustavu javnog operatora

Članak 6.

(1) Pravilnikom o
poštanskom sustavu javnog operatora utvrđuju se mjerila, uvjeti i postupak za:

1. otvaranje,
zatvaranje i preseljenje poštanskog ureda javnog operatora,

2. određivanje područja
na kojima je javni operator obvezan osigurati prijam i uručenje poštanskih
pošiljaka,

3. ustrojstvo, izgradnju
i uporabu poštanskih objekata i opreme koja čini poštanski sustav javnog
operatora,

4. određivanje radnog
vremena poštanskog ureda javnog operatora s korisnicima poštanskih usluga.

(2) Pravilnik iz stavka
1. ovoga članka donosi ministar.

Pravilnik o opĆim uvjetima za obavljanje
poŠtanskih usluga

Članak 7.

(1) Pravilnikom o općim uvjetima za obavljanje
poštanskih usluga (u daljnjem tekstu: Pravilnik o uslugama) uređuju se pobliže
uvjeti, način i postupak za obavljanje poštanskih usluga, te rokovi za prijenos
i uručenje poštanskih pošiljaka.

(2)  Pravilnik o uslugama donosi ministar.

(3) Odredbe Pravilnika
o uslugama, kojima se uređuje postupak uručenja sudskih pismena i pismena po
upravnom i prekršajnom postupku, donose se uz suglasnost ministra nadležnog za
pravosuđe i opću upravu.

OpĆi uvjeti davatelja poŠtanskih usluga

Članak 8.

(1) Općim uvjetima
davatelja poštanskih usluga uređuju se uvjeti, način i postupak obavljanja
poštanskih usluga određenog davatelja poštanskih usluga.

(2) Odredbe općih
uvjeta davatelja poštanskih usluga ne smiju biti u suprotnosti s odredbama
ovoga Zakona i Pravilnika o uslugama.

(3) Opće uvjete iz
stavka 1. ovoga članka donosi davatelj poštanskih usluga, uz prethodnu
suglasnost Vijeća za poštanske usluge (u daljnjem tekstu: Vijeće).

(4) Opće uvjete iz
stavka 1. ovoga članka davatelj poštanskih usluga mora objaviti na način da
budu dostupni korisnicima poštanskih usluga.

II. POŠTANSKE USLUGE

Ugovor o pristupanju

Članak 9.

(1) Poštanske usluge obavljaju se, u pravilu, na
temelju ugovora o pristupanju (u daljnjem tekstu: poštanski ugovor), uz uvjete
određene ovim Zakonom, Pravilnikom o uslugama i općim uvjetima davatelja
poštanskih usluga.

(2) Poštanski ugovor
smatra se sklopljenim s nadnevkom na otisku žiga davatelja poštanskih usluga na
potvrdi o primitku pošiljke, odnosno na pošiljci kad se ne izdaje potvrda o
primitku pošiljke.

(3) Davatelj poštanskih
usluga može s pojedinim korisnicima sklopiti pisani ugovor kojim se uređuje
obavljanje određenih poštanskih usluga.

(4) Međusobna prava i
obveze iz poštanskog ugovora zasnivaju se između davatelja poštanskih usluga i
pošiljatelja.

(5) Nakon uručenja
poštanske pošiljke određena prava i obveze iz poštanskog ugovora prelaze, u
skladu s odredbama ovoga Zakona, Pravilnika o uslugama i općim uvjetima
davatelja poštanskih usluga, s pošiljatelja na primatelja poštanske pošiljke.

Univerzalne poŠtanske usluge

Članak 10.

(1) Pod univerzalnim poštanskim uslugama
smatraju se unutarnje i međunarodne usluge prijama, prijenosa i uručenja:

1. pismovnih pošiljaka mase do 2 kg i sekograma
mase do 7 kg,

2. paketa mase do 20 kg,

3. poštanskih i brzojavnih uputnica,

4. posebnih usluga u vezi s pošiljkama iz točke
1., 2. i 3. ovoga stavka.

(2) Pod posebnim uslugama iz stavka 1. točke 4.
ovoga članka smatraju se usluge prijama, prijenosa i uručenja prepo­ručenih
pošiljaka, pošiljaka s potvrđenim uručenjem, pošiljaka s označenom vrijednosti,
EMS pošiljaka, žurnih pošiljaka, poši­ljaka s povratnicom, otkupnih pošiljaka,
pošiljaka koje se uručuju osobno primatelju i pošiljaka s plaćenim odgovorom
(IBRS/CCRI), te consignment usluge i druge usluge propisane Pravilnikom o
uslugama.

(3) Univerzalne
poštanske usluge moraju biti pod jednakim uvjetima dostupne svim korisnicima
usluga na cijelom području Republike Hrvatske.

(4) Univerzalne
poštanske usluge i uvjeti za obavljanje ovih usluga uređeni su odredbama ovoga
Zakona i Pravilnika o uslugama te aktima Svjetske poštanske unije za usluge u
među­narodnom prometu.

Članak 11.

(1) HP – Hrvatska pošta d.d. (u daljnjem tekstu:
javni operator) je davatelj svih univerzalnih poštanskih usluga i na temelju
ovoga Zakona ima pravo i obvezu ove usluge obavljati na cijelom području
Republike Hrvatske.

(2) Javni operator je obvezan osigurati razinu
kakvoće obav­ljanja univerzalnih poštanskih usluga propisanu Pravilnikom o
uslugama i Pravilnikom o poštanskom sustavu.

(3) Republiku Hrvatsku u Svjetskoj poštanskoj
uniji predstav­ljaju ministarstvo nadležno za poštu (u daljnjem tekstu:
Ministarstvo) i javni operator.

(4) Javni operator je ovlašten sklapati
sporazume i ugovore s drugim poštanskim upravama i operatorima o načinu i
uvjetima obavljanja poštanskih usluga.

(5) Javni operator jedini je ovlašten koristiti
se nazivom »Pošta«.

Rezervirane poŠtanske usluge

Članak 12.

(1) Pod rezerviranim poštanskim uslugama
smatraju se, bez obzira na sadržaj pošiljke i vrstu usluge, prijam, prijenos i
uručenje pismovnih pošiljaka iz članka 10. stavka 1. i 2. ovoga Zakona, mase do
100 grama, u unutarnjem i međunarodnom dolaznomprometu.

(2) Poštanske usluge iz
stavka 1. ovoga članka ne smatraju se rezerviranim poštanskim uslugama ako je
cijena jednaka ili viša od trostruke cijene prve stope mase najbrže kategorije.

(3) Rezerviranim
poštanskim uslugama smatraju se i:

1. usluge uplata i
isplata poštanskih i brzojavnih uputnica u unutarnjem i međunarodnom prometu,

2. usluge prijama,
prijenosa i uručenja pošiljaka izravne pošte mase do 100 grama,

3. usluge prijama,
prijenosa i uručenja pismena po upravnom postupku,

4. uporaba i pražnjenje
poštanskih kovčežića javnog operatora.

(4) Iznimno od odredbe
iz stavka 1. ovoga članka, usluge prijama, prijevoza i uručenja tiska (novine i
časopisi) koji šalju nakladnici, kao i usluge prijama, prijenosa i uručenja
neadresiranih tiskanica, te razmjene dokumenata, ne smatraju se rezerviranim
poštanskim uslugama.

(5) Javni operator ima
isključivo pravo obavljanja rezerviranih poštanskih usluga i obvezan je ove
usluge obavljati na cijelom području Republike Hrvatske.

PoŠtanske usluge koje se obavljaju na slobodnom
trŽiŠtu

Članak 13.

(1) Na slobodnom tržištu obavljaju se poštanske
usluge koje se ne smatraju rezerviranim poštanskim uslugama prema članku 12.
ovoga Zakona, a mogu ih obavljati pravne osobe koje pribave dozvolu ili podnesu
prijavu u skladu s ovim Zakonom.

(2) Davateljima poštanskih usluga iz stavka 1.
ovoga članka dopušteno je obavljanje određene vrste poštanskih usluga, na
određenom području, u skladu s izdanom dozvolom, odnosno podnesenom prijavom, u
skladu s odredbama ovoga Zakona.

Kurirske usluge

Članak 14.

(1) Kurirske usluge su poštanske usluge s
dodatnom vrijednosti koje davatelj poštanskih usluga obavlja na temelju
posebnog zahtjeva pošiljatelja, a podrazumijevaju preuzimanje pošiljke na
adresi pošiljatelja, te izravan prijenos i uručenje na adresi primatelja.
Usluga se obavlja u jednom tehnološkom postupku koji ne smije biti prekinut
nikakvim dodatnim aktivnostima od preuzimanja do uručenja pošiljke, a osoba
koja prenosi pošiljku mora imati mogućnost u svakom trenutku postupiti po
nalogu poši­ljatelja.

(2) Usluge s dodatnom vrijednosti iz stavka 1.
ovoga članka su usluge kojima se osigurava brži prijenos pošiljaka i jamči
vrijeme dostave, mogućnost praćenja pošiljaka tijekom prijenosa i postupanje po
nalogu pošiljatelja, te druge usluge s dodatnom vrijednosti koje zahtijeva
pošiljatelj.

(3) Kurirskim uslugama ne smatraju se usluge
preuzimanja poštanskih pošiljaka na adresi pošiljatelja adresiranih na
različite primatelje, koje se ne mogu obaviti na način i pod uvjetima
propisanima stavkom 1. i 2. ovoga članka.

(4) Kurirske usluge obavljaju se na slobodnom tržištu,
a davatelji poštanskih usluga obvezni su ih obavljati na način i pod uvjetima
određenima ovim Zakonom, Pravilnikom o uslugama i općim uvjetima davatelja
poštanskih usluga.

Davatelji poŠtanskih usluga

Članak 15.

(1) Davatelji poštanskih usluga su javni
operator i druge prav­ne osobe koje obavljaju poštanske usluge na temelju
dozvole ili prijave, u skladu s ovim Zakonom.

(2) Davatelji
poštanskih usluga iz stavka 1. ovoga članka mogu, osim univerzalnih poštanskih
usluga iz članka 10. ovoga Zakona, obavljati i druge poštanske usluge u skladu s
ovim Zakonom, Pravilnikom o uslugama i općim uvjetima davatelja po­štanskih
usluga.

(3) Davatelji
poštanskih usluga obvezni su poštansku pošiljku prenijeti i uručiti u stanju u
kakvom je primljena, a poštanske usluge obavljati pod uvjetima, na način i u rokovima
određenima ovim Zakonom, Pravilnikom o uslugama, Pravilnikom o poštanskom
sustavu, aktima Svjetske poštanske unije, dozvolom, prijavom i općim uvjetima
davatelja poštanskih usluga.

(4) Davatelji
poštanskih usluga obvezni su, u okviru ovlasti na temelju ovoga Zakona, dozvole
ili prijave, primiti svaku pošiljku koja ispunjava propisane uvjete.

(5) U slučajevima
određenima Pravilnikom o uslugama davatelji poštanskih usluga obvezni su
primiti i uručiti obične pismovne pošiljke za koje nije plaćena ili nije
dostatno plaćena poštarina.

(6) Davatelji
poštanskih usluga obvezni su donijeti opće uvjete za obavljanje poštanskih
usluga u roku navedenom u dozvoli iz članka 31. ovoga Zakona, odnosno u roku od
60 dana od dana podnošenja prijave Vijeću.

III. POŠTANSKE POŠILJKE

Vrste poŠtanskih poŠiljaka

Članak 16.

(1) Pod poštanskom pošiljkom smatra se svaka
pismovna pošiljka, poštanska i brzojavna uputnica te paket koji ima adresu
primatelja, a koju pošiljatelj predaje davatelju poštanskih usluga radi
uručenja primatelju.

(2) Pod pismovnom pošiljkom smatraju se: pismo,
dopisnica, tiskanica, sekogram i mali paket adresirani na određenog primatelja.

(3) Pod pismom se smatraju i računi, financijska
izvješća i slično, adresirani na određenog primatelja.

(4) Poštanske pošiljke moraju udovoljavati
uvjetima odre­đenima ovim Zakonom, Pravilnikom o uslugama, općim uvjetima
davatelja poštanskih usluga i aktima Svjetske poštanske unije za poštanske
usluge u međunarodnom prometu.

(5) Prijam i uručenje određenih poštanskih
pošiljaka obavlja se uz uvjete propisane drugim zakonskim i podzakonskim
propisima.

Potvrda o primitku poŠtanske poŠiljke

Članak 17.

Davatelji poštanskih usluga obvezni su
pošiljatelju izdati potvrdu o primitku pošiljke za preporučenu pošiljku,
pošiljku s potvrđenim uručenjem, pismo s označenom vrijednosti, paket, EMS
pošiljku, poštansku i brzojavnu uputnicu, te druge pošiljke za koje je
izdavanje ove potvrde propisano općim uvjetima davatelja poštanskih usluga.

VlasniŠtvo poŠtanske poŠiljke

Članak 18.

Poštanska pošiljka je vlasništvo pošiljatelja
sve dok nije uručena primatelju ili drugoj ovlaštenoj osobi, osim kad je
zaplijenjena na temelju posebnog zakona.

PoŠtanske marke i poŠtanski Žig

Članak 19.

(1) Sve poslove u vezi s izdavanjem, prodajom i
povla­čenjem iz uporabe poštanskih maraka Republike Hrvatske i poštanskih
vrijednosnica obavlja javni operator.

(2) Poštanske marke moraju ispunjavati uvjete
propisane aktima Svjetske poštanske unije i pravilnikom koji donosi javni
operator uz suglasnost ministra.

(3) Poštanske marke smiju se upotrebljavati samo
za plaćanje poštanskih usluga koje obavlja javni operator u unutarnjem i
međunarodnom prometu.

(4) Pravilnikom iz stavka 2. ovoga članka pobliže
se uređuju uvjeti i način izdavanja i uporabe poštanskih maraka, kao i druga
pitanja u vezi s poštanskim markama.

(5) Poštanski žig propisan aktima Svjetske
poštanske unije i općim uvjetima javnog operatora smije upotrebljavati
isključivo javni operator.

(6) Davatelji poštanskih usluga iz članka 13.
ovoga Zakona upotrebljavaju otisak žiga iz računala ili otisak posebnog žiga, s
tim da se na otisku mora nalaziti nadnevak i naziv davatelja poštanskih usluga
koji se razlikuje od drugih davatelja poštanskih usluga.

NevaŽeĆe poŠtanske marke

Članak 20.

Pod nevažećim poštanskim markama iz članka 19.
ovoga Zakona smatraju se:

1. poštanske marke koje nije izdao javni
operator,

2. oštećene poštanske marke,

3. već rabljene poštanske marke,

4. poštanske marke povučene iz uporabe,

5. poštanske marke koje ne ispunjavaju uvjete
propisane aktima Svjetske poštanske unije i pravilnikom iz članka 19. stavka 2.
ovoga Zakona.

IV. CIJENE POŠTANSKIH USLUGA

OpĆa naČela

Članak 21.

(1) Cijenu poštanskih
usluga (u daljnjem tekstu: poštarina) naplaćuju davatelji poštanskih usluga od
pošiljatelja, u pravilu unaprijed, osim ako ovim Zakonom, Pravilnikom o
uslugama, općim uvjetima davatelja poštanskih usluga ili ugovorom između
davatelja poštanskih usluga i pošiljatelja nije drukčije određeno.

(2) Poštarina se može
plaćati gotovinom i drugim zakonskim sredstvima plaćanja.

(3) Za označavanje
poštarine mogu se upotrebljavati strojevi za označavanje poštarine. Otisak
stroja mora sadržavati naziv davatelja poštanskih usluga i iznos naplaćene
poštarine. Uporabu ovih strojeva i uvjete plaćanja poštarine određuju davatelji
poštanskih usluga.

(4) Poštarina se plaća
prema cjeniku poštanskih usluga koji donose davatelji poštanskih usluga u
skladu s ovim Zakonom.

(5) Davatelji
poštanskih usluga mogu odobriti popust korisnicima koji šalju veći broj
pošiljaka, s obzirom na manje troškove u odnosu na pojedinačni (standardni)
prijam poštanskih pošiljaka, uz uvjet da je takav popust predviđen cjenikom
poštanskih usluga i da se primjenjuje na sve korisnike koji šalju pošiljke pod
istim uvjetima.

(6) Kad je to određeno
posebnim zakonom, pošiljatelj je obvezan, osim poštarine, platiti i iznos
određen tim zakonom.

(7) Pošiljatelj ne
plaća poštarinu u slučajevima predviđenim aktima Svjetske poštanske unije i
Pravilnikom o uslugama.

(8) Davatelji
poštanskih usluga obvezni su, u prostoru namijenjenom korisnicima poštanskih
usluga, vidno istaknuti izvadak iz cjenika poštanskih usluga i na zahtjev
korisnika dati taj cjenik na uvid.

(9) Davatelji
poštanskih usluga obvezni su objaviti cijene usluga u sredstvima javnog
priopćavanja najmanje osam dana prije početka njihove primjene.

(10)  Pobliže odredbe o cijenama poštanskih usluga
te načinu i uvjetima plaćanja uređuju se Pravilnikom o uslugama.

Cijene poŠtanskih usluga koje se obavljaju na
slobodnom trŽiŠtu

Članak 22.

(1) Davatelj poštanskih
usluga određuje cijene poštanskih usluga koje se obavljaju na slobodnom tržištu,
pri čemu cijene istovrsnih usluga za pismovne pošiljke moraju biti jednake za
sve korisnike na cijelom području na kojemu davatelj poštanskih usluga obavlja
usluge, osim iznimke utvrđene u članku 21. stavku 5. ovoga Zakona.

(2) Cijene iz stavka 1.
ovoga članka ne smiju:

1. sadržavati dodatne
iznose koje bi davatelj poštanskih usluga odredio isključivo na temelju svoje
znatnije tržišne snage na tržištu poštanskih usluga,

2. pojedinim
korisnicima usluga davati prednost u odnosu na druge korisnike istovrsnih
usluga koji predaju pošiljke pod istim uvjetima,

3. se određivati ispod
jedinične cijene koštanja s namjerom preuzimanja ili zadržavanja znatnije tržišne
snage na tržištu poštanskih usluga.

(3) Davatelj poštanskih
usluga obvezan je cijene iz stavka 1. ovoga članka dostaviti Vijeću najmanje
petnaest dana prije početka njihove primjene.

Cijene
rezerviranih poŠtanskih usluga

Članak 23.

(1) Cijene rezerviranih
poštanskih usluga temelje se, u pravilu, na troškovima, s tim da se za cijene
ovih usluga u međunarodnom prometu primjenjuju i mjerila utvrđena aktima
Svjetske poštanske unije.

(2) Cijene rezerviranih
poštanskih usluga određuje Vijeće na prijedlog javnog operatora.

(3) Vijeće mora
odlučiti o prijedlogu cijena iz stavka 2. ovoga članka u roku od 30 dana od
dana zaprimanja tog prijedloga.

Podmirenje
troŠkova javnog operatora

Članak 24.

(1) Kada prihodi od
rezerviranih i univerzalnih poštanskih usluga ne pokrivaju njihove troškove, ti
se troškovi podmiruju prvenstveno iz dobiti javnog operatora, a ako se ne mogu
podmiriti iz dobiti javnog operatora, podmiruju se iz sredstava državnog
proračuna Republike Hrvatske.

(2) Mjerila i
kriteriji, te postupak za ostvarivanje prava na podmirenje troškova iz
sredstava državnog proračuna Republike Hrvatske iz stavka 1. ovoga članka,
uređuje se pravilnikom koji donosi ministar uz suglasnost ministra nadležnog za
financije.

(3) Zahtjev za
ostvarivanje prava na podmirenje troškova iz sredstava državnog proračuna
Republike Hrvatske iz stavka 1. ovoga članka, koji je prethodno usuglašen s
Ministarstvom i ministarstvom nadležnim za financije, javni operator podnosi
Vijeću. Vijeće će na temelju podnesenog zahtjeva, sukladno pravilniku iz stavka
2. ovoga članka, rješenjem utvrditi iznos sredstava iz državnog proračuna
Republike Hrvatske iz stavka 1. ovoga članka.

VoĐenje
raČunovodstva

Članak 25.

(1) Javni operator obvezan je osigurati
računovodstveno vođenje rezerviranih poštanskih usluga, za svaku uslugu, odvo­jeno
od nerezerviranih poštanskih usluga. U okviru nerezerviranih poštanskih usluga
mora osigurati računovodstveno vođenje univerzalnih poštanskih usluga odvojeno
od poštanskih usluga koje nisu univerzalne.

(2) Javni operator ne
smije iz prihoda od rezerviranih usluga subvencionirati poštanske usluge koje
se obavljaju na slobodnom tržištu.

(3) Davatelji
poštanskih usluga obvezni su dostavljati Vijeću svoja financijska izvješća i
druge podatke u vezi s poslovanjem.

V.
PRISTUP JAVNOJ POŠTANSKOJ MREŽI

Članak 26.

(1) Javni operator je obvezan, uz uvjete
određene ovim Zakonom, omogućiti pristup svojoj poštanskoj mreži ostalim
davateljima poštanskih usluga.

(2) Javni operator je obvezan svojim općim aktom
urediti uvjete i cijenu pristupa svojoj poštanskoj mreži. Na opći akt javnog
operatora suglasnost daje Vijeće u skladu s odredbama iz članka 23. stavka 2. i
3. ovoga Zakona.

(3) Način i uvjeti pristupa javnoj poštanskoj
mreži uređuju se ugovorom sklopljenim između javnog operatora i zainteresiranog
davatelja poštanskih usluga.

(4) Javni operator može odbiti zahtjev za
pristup svojoj poštanskoj mreži u sljedećim slučajevima:

1. kad bi se time ugrozilo obavljanje poštanskih
usluga,

2. kad davatelj poštanskih usluga, koji
zahtijeva pristup javnoj poštanskoj mreži, ne prihvati uvjete i cijenu utvrđenu
općim aktom iz stavka 2. ovoga članka.

(5) Za rješavanje sporova u vezi s davanjem
pristupa javnoj poštanskoj mreži nadležno je Vijeće. Vijeće je obvezno donijeti
rješenje u slučaju spora u roku od 60 dana od dana zaprimanja zahtjeva
davatelja poštanskih usluga.

VI. VIJEĆE ZA POŠTANSKE USLUGE

Osnivanje i sastav

Članak 27.

(1) Vijeće je samostalna, neovisna i neprofitna
pravna osoba s javnim ovlastima koja se upisuje u sudski registar. Sjedište
Vijeća je u Zagrebu.

(2) Vijeće se sastoji
od pet članova koje imenuje Hrvatski sabor na prijedlog Vlade Republike
Hrvatske na vrijeme od pet godina, s tim da mogu biti ponovno imenovani.
Predsjednika i zamjenika predsjednika Vijeća imenuje Hrvatski sabor na pri­jedlog
Vlade Republike Hrvatske, iz reda članova Vijeća.

(3) Predsjednik,
zamjenik predsjednika i ostali članovi Vijeća moraju biti hrvatski državljani s
prebivalištem u Republici Hrvatskoj, te moraju imati visoko stručno obrazovanje
i radno iskustvo iz područja poštanskih, pravnih ili ekonomskih znanosti.

(4) Predsjednik,
zamjenik predsjednika i ostali članovi Vije­ća ne mogu biti državni dužnosnici,
osobe koje obnašaju dužnost u tijelima političkih stranaka, niti osobe koje su
u radnom odnosu ili obavljaju druge poslove u pravnim osobama na koje se
primjenjuju odredbe ovoga Zakona, niti mogu biti vlasnici ili suvlasnici ili
članovi njihovih uprava i nadzornih odbora, ili obavljati druge poslove zbog
kojih bi moglo doći do sukoba interesa.

Članak 28.

(1) Vijeće donosi
Statut kojeg potvrđuje Hrvatski sabor. Vijeće donosi poslovnik o svojem radu.

(2) Predsjednik Vijeća
zastupa i predstavlja Vijeće, u skladu s ovlastima propisanim Statutom Vijeća,
te u odnosu na zaposlenike Vijeća ima prava i obveze određene Statutom Vijeća.
Pred­sjednik Vijeća obavlja svoju dužnost profesionalno kao zaposlenik Vijeća.

(3) Predsjednik Vijeća
za svoj rad ima pravo na plaću, a ostali članovi Vijeća imaju pravo na mjesečnu
naknadu. Visinu plaće i iznos naknade određuje Vlada Republike Hrvatske.

(4) Na pravni položaj
zaposlenika Vijeća, uvjete za zasnivanje radnog odnosa, plaće i druga pitanja u
vezi s radnim odnosima koja nisu uređena ovim Zakonom, primjenjuju se opći
propisi o radu.

(5) Sredstva za rad Vijeća uključujući i
sredstva za plaću predsjednika Vijeća i naknade članovima Vijeća osiguravaju se
iz Državnog proračuna Republike Hrvatske.

(6) Vijeće objavljuje godišnje izvješće o svojem
radu i podnosi ga Hrvatskom saboru.

Poslovi i ovlasti VijeĆa

Članak 29.

(1) Vijeće prema odredbama ovoga Zakona donosi
rješenja na temelju javne ovlasti u slučaju:

1. izdavanja i oduzimanja dozvola za obavljanje
poštanskih usluga,

2. utvrđivanja iznosa
sredstva iz državnog proračuna iz članka 24. ovoga Zakona,

3. rješavanja sporova u
vezi s davanjem pristupa javnoj poštanskoj mreži iz članka 26. stavka 5. ovoga
Zakona.

(1) Protiv akata, koje
Vijeće donosi na temelju javnih ovlasti, nije dopuštena žalba već se može
pokrenuti upravni spor, što ne odgađa provedbu akata.

(2) Vijeće obavlja
sljedeće poslove:

1. određuje cijene
rezerviranih poštanskih usluga, na prijedlog javnog operatora,

2. prati primjenu
cijena poštanskih usluga i predlaže nadležnom tijelu državne uprave poduzimanje
zakonskih mjera u slučaju kada davatelj poštanskih usluga donosi ili
primjenjuje cijene suprotno mjerilima određenima ovim Zakonom,

3. daje suglasnost na
opće uvjete davatelja poštanskih usluga,

4. daje suglasnost na
opći akt javnog operatora kojim se uređuju uvjeti i cijena pristupa javnoj
poštanskoj mreži,

5. prati razvoj
poštanske djelatnosti i tržišta poštanskih usluga i poduzima potrebne mjere za
osiguranje ravnopravnog i djelotvornog tržišnog natjecanja na tržištu
poštanskih usluga,

6. osigurava
korisnicima usluga ravnopravne uvjete za korištenje poštanskih usluga,

7. podnosi Hrvatskom
saboru i Vladi Republike Hrvatske godišnje izvješće o svojem radu,

8. donosi poslovnik o
svojem radu,

9. obavlja i druge
poslove u skladu s odredbama ovoga Zakona i propisa donesenih na temelju ovoga
Zakona.

(3) Vijeće vodi upisnik
davatelja poštanskih usluga koji mora sadržavati sljedeće podatke:

1. naziv i sjedište
pravne osobe,

2. ime i prezime
odgovorne osobe u pravnoj osobi,

3. matični broj i žiroračun
pravne osobe,

4. podatke o izdanoj
dozvoli, vrsti poštanskih usluga i području za koje je dozvola izdana,

5. rok valjanosti
dozvole,

6. podatke o prijavi za
obavljanje poštanskih usluga, vrsti poštanskih usluga i području za koje je
prijava podnesena,

7. podatke o
ispunjavanju obveza davatelja poštanskih usluga koje proizlaze iz ovoga Zakona.

(4) Vijeće donosi odluke većinom glasova svih
članova Vijeća.

(5) Vijeće objavljuje
popis davatelja poštanskih usluga u »Narodnim novinama«.

(6) Vijeće ima stručnu
službu koja obavlja administrativne, stručne i tehničke poslove te poslove
obavljanja tehničkih pregleda.

RazrjeŠenje Članova VijeĆa

Članak 30.

Hrvatski sabor će
razriješiti predsjednika, zamjenika pred­sjednika ili člana Vijeća prije isteka
vremena na koje je imenovan u sljedećim sluča­jevima:

1. na osobni zahtjev,

2. ako svojim
djelovanjem postupa protivno odredbama ovoga Zakona i propisa donesenih na temelju
ovoga Zakona,

3. ako je pravomoćnom
presudom osuđen za kazneno djelo,

4. ako nastupi okolnost
iz članka 27. stavka 4. ovoga Zakona,

5. ako ne obnaša uredno
svoju dužnost dulje od šest mjeseci.

VII. DOZVOLE I PRIJAVE ZA OBAVLJANJE POŠTANSKIH
USLUGA

Dozvola za obavljanje univerzalnih poŠtanskih
usluga

Članak 31.

(1) Za obavljanje univerzalnih poštanskih usluga
pravna osoba obvezna je pribaviti dozvolu.

(2) Dozvolu izdaje
Vijeće na pisani zahtjev pravne osobe iz stavka 1. ovoga članka koji mora sadržavati:

1. podatke o pravnoj
osobi,

2. popis poštanskih
usluga koje će obavljati,

3. područje na kojemu
će se usluge obavljati.

(3) Uz zahtjev iz
stavka 2. ovoga članka obvezno se prilažu sljedeći dokazi:

1. o registraciji
pravne osobe,

2. o raspolaganju
poštanskim objektima i opremom za obav­ljanje poštanskih usluga,

3. o raspolaganju
financijskim sredstvima potrebnim za obav­ljanje poštanskih usluga,

4. o zapošljavanju
potrebnog broja radnika ili od javnog bilježnika ovjerenu izjavu da će taj
uvjet biti ispunjen u roku od 60 dana od dana izdavanja dozvole,

(4) Vijeće je obvezno
očitovati se o zahtjevu iz stavka 2. ovoga članka u roku od 60 dana od dana
podnošenja zahtjeva.

(5) Pod raspolaganjem
poštanskim objektima i opremom iz stavka 3. točka 2. ovoga članka smatra se i
raspolaganje na temelju ugovora o najmu.

(6) Pravna osoba, koja
je pribavila dozvolu iz stavka 1. ovoga članka, obvezna je o svim statusnim
promjenama obavijestiti Vijeće bez odgode, a najkasnije u roku od 30 dana od
dana nastanka tih promjena.

SadrŽaj dozvole

Članak 32.

(1) Dozvola sadrži pravo i obvezu obavljanja
određenih univerzalnih poštanskih usluga na određenom području Republike
Hrvatske, podatke o davatelju poštanskih usluga, rok valjanosti dozvole, rok u
kojemu davatelj poštanskih usluga mora donijeti opće uvjete za obavljanje
poštanskih usluga, iznos naknade za dozvolu i rok u kojemu je davatelj
poštanskih usluga obvezan platiti naknadu za dozvolu iz članka 36. ovoga
Zakona, te posebna prava i obveze koje mora ispuniti davatelj poštanskih
usluga.

(2) Dozvola se može izdati na rok od najviše 5
godina, s tim da se može, na zahtjev davatelja poštanskih usluga, produljivati
na isti rok, na način i uz uvjete utvrđene ovim Zakonom.

(3) Davatelju poštanskih usluga nije dopušteno
prenijeti dozvolu na drugu pravnu osobu.

Izmjena dozvole

Članak 33.

(1) Dozvola se može izmijeniti na zahtjev
davatelja poštan­skih usluga ili po službenoj dužnosti.

(2) Kad se postupak za izmjenu dozvole pokreće
na zahtjev davatelja poštanskih usluga, uz zahtjev za izmjenu dozvole moraju se
priložiti dokazi iz članka 31. stavka 3. ovoga Zakona.

(3) Vijeće može izmijeniti dozvolu po službenoj
dužnosti ako je to nužno zbog usklađivanja s međunarodnim aktima zakonskim
propisima, ili u svrhu osiguranja pravilnog i nesmetanog obavljanja
univerzalnih poštanskih usluga, o čemu će Vijeće prije pokretanja postupka
izmjene izvijestiti davatelja poštanskih usluga.

TehniČki pregled

Članak 34.

(1) Prije izdavanja dozvole, na temelju pisanog
zahtjeva prav­ne osobe iz članka 31. stavka 1. ovoga Zakona, Vijeće obav­lja
tehnički pregled kojim se utvrđuje ispunjavanje svih propisanih uvjeta za
izdavanje dozvole.

(2) Vijeće je obvezno
tehnički pregled iz stavka 1. ovoga članka obaviti u roku od 30 dana od dana
zaprimanja zahtjeva.

(3) Ako se tehničkim
pregledom iz stavka 1. ovoga članka utvrdi da nisu ispunjeni uvjeti za
izdavanje dozvole, Vijeće će donijeti rješenje kojim će odrediti rok za
uklanjanje utvrđenih nepravilnosti i nedostataka.

(4) Ako podnositelj
zahtjeva u roku iz stavka 3. ovoga članka ne ukloni utvrđene nepravilnosti i
nedostatke, Vijeće će rješenjem odbiti zahtjev za izdavanje dozvole.

(5) Troškove obavljanja
tehničkog pregleda iz stavka 1. ovoga članka plaća podnositelj zahtjeva prema
stvarnim troškovima.

Prestanak valjanosti dozvole

Članak 35.

(1) Vijeće će donijeti rješenje o prestanku
valjanosti dozvole u sljedećim slučajevima:

1. na temelju pisanog zahtjeva davatelja
poštanskih usluga,

2. istekom roka na koji
je dozvola izdana,

3. prestankom pravne
osobe davatelja poštanskih usluga,

4. ako je dozvola
izdana na temelju netočnih podataka važnih za donošenje odluke o izdavanju
dozvole,

5. ako davatelj
poštanskih usluga ne donese opće uvjete za obavljanje poštanskih usluga u roku
navedenom u dozvoli ili ne započne obavljati usluge u roku od godine dana od
dana izdavanja dozvole,

5. ako se davatelj poštanskih usluga ne pridržava
obveza navedenih u dozvoli,

6. ako davatelj
poštanskih usluga ne postupi po rješenju poštanskog inspektora,

7. ako davatelj
poštanskih usluga nije ni nakon treće opomene Vijeća platio godišnju naknadu iz
članka 36. ovoga Zakona.

(2) Protiv rješenja iz
stavka 1. ovoga članka ne može se izjaviti žalba, ali se može pokrenuti upravni
spor.

Naknade

Članak 36.

(1) Davatelji
univerzalnih poštanskih usluga obvezni su plaćati godišnju naknadu za dozvolu,
u korist državnog proračuna Republike Hrvatske.

(2) Visina naknade iz
stavka 1. ovoga članka, način plaćanja i ostala pitanja u vezi s naknadom
utvrđuju se pravilnikom koji donosi ministar.

(3) Davatelji
poštanskih usluga iz članka 13. ovoga Zakona obvezni su plaćati godišnju
naknadu iz prihoda ostvarenog u prethodnoj godini, u korist državnog proračuna
Republike Hrvat­ske.

(4) Visina naknade iz
stavka 3. ovoga članka i uvjeti za korištenje sredstava od naknade utvrđuju se
odlukom Vlade Republike Hrvatske.

(5) Visina naknade iz
stavka 3. ovoga članka utvrđuje se ovisno o udjelu svakoga pojedinog davatelja
poštanskih usluga iz članka 13. ovoga Zakona u ukupnom godišnjem prihodu tih
davatelja poštanskih usluga.

Prijava za obavljanje poŠtanskih usluga

Članak 37.

(1) Pravo obavljanja
poštanskih usluga, koje nisu obu­hvaćene univerzalnim poštanskim uslugama,
stječe pravna osoba podnošenjem pisane prijave za obavljanje poštanskih usluga
(u daljnjem tekstu: prijava).

(2) Prijava iz stavka
1. ovoga članka, koja se podnosi Vijeću, mora sadržavati:

1. podatke o pravnoj
osobi,

2. popis poštanskih
usluga koje će se obavljati,

3. područje na kojemu
će se poštanske usluge obavljati.

(3) Pravna osoba iz
stavka 1. ovoga članka obvezna je obavijestiti Vijeće o svim nastalim
promjenama iz stavka 2. ovoga članka, i to bez odgode, a najkasnije u roku od
30 dana od dana nastanka tih promjena.

VIII. UVJETI ZA OBAVLJANJE POŠTANSKIH USLUGA

Članak 38.

Uvjeti za obavljanje poštanskih usluga uređeni
su ovim Zakonom, Pravilnikom o uslugama i općim uvjetima davatelja poštanskih
usluga, te aktima Svjetske poštanske unije za usluge u međunarodnom poštanskom
prometu.

Izbor vrste usluge

Članak 39.

Korisnik poštanskih usluga ima pravo i obvezu
odabrati onu vrstu poštanske usluge koja odgovara sadržaju, stvarnoj
vrijednosti sadržaja pošiljke i značenju poštanske pošiljke za korisnika
poštanskih usluga.

Tajnost sadrŽaja poŠtanskih poŠiljaka

Članak 40.

(1) Davatelji poštanskih usluga obvezni su
osigurati tajnost poštanskih pošiljaka.

(2) Radniku davatelja poštanskih usluga
zabranjeno je:

1. neovlašteno doznati sadržaj poštanske
pošiljke ili zadržati, prikriti ili neovlaštenoj osobi dati poštansku pošiljku,

2. neovlaštenim osobama priopćiti bilo kakve
podatke koji su u vezi s poštanskim pošiljkama,

3. neovlaštenim osobama omogućiti ili pomoći u
obavljanju neke od radnji iz točke 1. i 2. ovoga stavka.

(3) Zabrana iz stavka 2. točke 2. ovoga članka
odnosi se na radnike davatelja poštanskih usluga i nakon prestanka rada kod
davatelja poštanskih usluga.

Otvaranje poŠtanskih poŠiljaka

Članak 41.

(1) Davatelj poštanskih usluga može otvoriti i
pregledati sadržaj poštanske pošiljke, u pravilu, uz pristanak pošiljatelja ili
primatelja.

(2) Iznimno od odredbe
iz stavka 1. ovoga članka, davatelj poštanskih usluga obvezan je pred
povjerenstvom otvoriti i pregledati sadržaj poštanske pošiljke bez pristanka
pošiljatelja ili primatelja, u sljedećim slučajevima:

1. kad se poštanska
pošiljka ne može uručiti primatelju niti vratiti pošiljatelju (neuručiva
pošiljka),

2. kad postoji osnovana
sumnja da se u poštanskoj pošiljci nalaze zabranjeni predmeti iz članka 45.
ovoga Zakona,

3. kad je poštanska
pošiljka oštećena tako da je ugrožen njezin sadržaj,

4. kad poštanska
pošiljka u međunarodnom prometu podliježe carinskom i deviznom pregledu u
smislu carinskih i deviznih propisa.

(3) Postupak otvaranja
i pregleda sadržaja pošiljaka pobliže se uređuje Pravilnikom o uslugama.

NeuruČive poŠiljke

Članak 42.

(1) Neuručive pošiljke su poštanske pošiljke
koje davatelj poštanskih usluga ne može uručiti primatelju niti vratiti pošilja­telju.

(2) U slučaju kad
primatelj i pošiljatelj odbiju primitak poštanske pošiljke, smatra se da su se
odrekli prava vlasništva nad pošiljkom u korist davatelja poštanskih usluga.

(3) Davatelj poštanskih
usluga obvezan je neuručivu pošiljku pregledati i, prema potrebi, otvoriti radi
utvrđivanja adrese pošiljatelja ili primatelja.

(4) Ako se ni nakon
pregleda pred povjerenstvom poštanska pošiljka iz stavka 3. ovoga članka ne može
uručiti primatelju, niti vratiti pošiljatelju, davatelj poštanskih usluga će:

1. običnu pismovnu
pošiljku, koja sadrži samo pisana priopćenja, pred povjerenstvom odmah
uništiti,

2. ostale poštanske
pošiljke čuvati godinu dana, računajući od dana obavljenog pregleda,

3. novac i neisplative poštanske i brzojavne
uputnice čuvati 3 godine, računajući od dana obavljenog pregleda, ili od dana
kad je utvrđena nemogućnost isplate uputnica.

(5) Postupak s neuručivim pošiljkama pobliže se
uređuje Pravilnikom o uslugama.

Adresiranje poŠiljaka

Članak 43.

(1) Na svakoj poštanskoj pošiljci mora biti
čitljivo naznačena adresa primatelja, koja mora sadržavati sve podatke potrebne
za propisno uručenje pošiljke primatelju.

(2) Pobliže odredbe u vezi s adresiranjem pošiljaka
utvrđuju se Pravilnikom o uslugama.

Pakiranje poŠiljke

Članak 44.

(1) Pošiljatelj je obvezan pakirati pošiljku na
način da se zaštiti njezin sadržaj, druge pošiljke i radnici koji rukuju s
pošiljkom.

(2) Pošiljatelj je odgovoran i za unutarnje
pakiranje poštanskih pošiljaka u granicama utvrđenima ovim Zakonom i
Pravilnikom o uslugama.

(3) Uvjeti i način pakiranja pošiljaka pobliže
se propisuju Pravilnikom o uslugama i općim uvjetima davatelja poštanskih
usluga.

Zabranjeni predmeti

Članak 45.

(1) Zabranjeno je slanje poštanskih pošiljaka
koje sadrže:

1. eksplozivne i lako zapaljive predmete ili
predmete čiji je prijam povezan s opasnosti za druge pošiljke, poštanske
objekte, opremu i prijevozna sredstva, ili za život i zdravlje ljudi,

2. predmete čiji je promet zabranjen posebnim
zakonskim i drugim propisima,

3. opojne droge, osim kad su pošiljatelj i
primatelj posebnim zakonom ovlašteni za promet ili uporabu opojnih droga.

(2) Postupak s pošiljkama iz stavka 1. ovoga
članka pobliže se uređuje Pravilnikom o uslugama.

UruČenje poŠiljke

Članak 46.

(1) Poštanske pošiljke se, u pravilu, uručuju
osobno primatelju, zakonskom zastupniku ili opunomoćenoj osobi.

(2) Iznimno od odredbe stavka 1. ovoga članka,
pojedine vrste poštanskih pošiljaka mogu se, uz uvjete i po postupku utvrđenom
Pravilnikom o uslugama, uručiti i odraslom članu kućanstva, osobi stalno
zaposlenoj u kućanstvu ili poslovnoj prostoriji primatelja, ili ovlaštenoj
osobi u poslovnoj prostoriji pravne ili fizičke osobe gdje je primatelj stalno
zaposlen, kao i ubacivanjem u kućni kovčežić.

(3) Primatelj ili osoba iz stavka 1. ovoga
članka mogu odbiti primitak poštanske pošiljke, ako posebnim zakonom ili drugim
propisom nije drukčije određeno.

(4) Uvjeti, način i postupak uručenja poštanskih
pošiljaka pobliže se uređuju Pravilnikom o uslugama i općim uvjetima davatelja
poštanskih usluga.

KuĆni kovČeŽiĆ

Članak 47.

(1) Investitor,
upravitelj zgrade i vlasnik stambene zgrade, stana ili obiteljske kuće obvezan
je na pogodnom mjestu u zgradi, koje nije više od prvog kata, ili na ulazu u
dvorište, postaviti i održavati kućne kovčežiće za uručenje pismovnih
pošiljaka.

(2) Ako osobe iz stavka
1. ovoga članka ne postave ili ne održavaju kućne kovčežiće, davatelj
poštanskih usluga pisanim će ih putem upozoriti i odrediti rok za uklanjanje
propusta, a u slučaju nepostupanja po tom upozorenju, davatelj poštanskih
usluga nije obvezan primatelju uručivati pošiljke.

Zbirni poŠtanski kovČeŽiĆ

Članak 48.

(1) Korisnicima
poštanskih usluga, čiji su objekti izvan naselja, poštanske pošiljke mogu se
uručivati putem zbirnih kovčežića.

(2) Uvjeti i postupak
uručenja putem zbirnih kovčežića uređuju se između davatelja i korisnika
poštanskih usluga, u skladu s Pravilnikom o uslugama.

PunomoĆ

Članak 49.

(1) Korisnici usluga
mogu sve poštanske pošiljke primati i preko opunomoćenika.

(2) Punomoć za pravnu
osobu izdaje ovlaštena osoba u toj pravnoj osobi, a punomoć za fizičku osobu
ovjerava nadležno državno tijelo, javni bilježnik ili davatelj poštanskih
usluga.

(3) Uvjeti i način
prijama poštanskih pošiljaka preko opunomoćenika pobliže se uređuju Pravilnikom
o uslugama.

IX.
PRITUŽBE

Članak 50.

(1) Ako pošiljatelj ili
druga ovlaštena osoba smatra da poštanska pošiljka nije uručena primatelju, ili
da mu je uručena sa zakašnjenjem, ili da ugovorena usluga nije obavljena, ili
nije obav­ljena u cijelosti, može davatelju poštanske usluge podnijeti pisanu
pritužbu u roku od šest mjeseci od dana predaje poštanske pošiljke.

(2) Pritužbu zbog oštećenja ili umanjenja sadržaja
poštanske pošiljke primatelj ili druga ovlaštena osoba mora podnijeti odmah pri
uručenju poštanske pošiljke.

(3) Pritužba iz stavka 2. ovoga članka,
podnesena nakon uručenja pošiljke, ne prima se, osim u slučaju ako primatelj
priloži dokaz da oštećenje ili umanjenje sadržaja poštanske pošiljke nije
nastalo nakon uručenja.

(4) Davatelj poštanskih usluga obvezan je
izjasniti se o utemeljenosti pritužbe u roku od 30 dana od dana njezina podno­šenja.

(5)
Postupak rješavanja pritužbi uređuje se Pravilnikom o uslugama.

X. ODGOVORNOST

Odgovornost
davatelja poŠtanskih usluga

Članak
51.

(1) U međunarodnom prometu davatelj poštanskih
usluga odgovara u granicama utvrđenima aktima Svjetske poštanske unije i
međunarodnim ugovorima.

(2) U unutarnjem
prometu davatelj poštanskih usluga odgovara:

1. za gubitak ili
oštećenje poštanske pošiljke ili umanjenje njezina sadržaja,

2. za prekoračenje roka
za prijenos i uručenje poštanske po­šiljke,

3. u slučaju kad nije
obavio uslugu ili uslugu nije obavio u cijelosti.

(3) Davatelj poštanskih
usluga nije odgovoran u sljedećim slučajevima:

1. kad dokaže da se
događaji iz stavka 2. ovoga članka nisu mogli predvidjeti, izbjeći ili
otkloniti (viša sila),

2. kad pošiljatelj,
primatelj ili druga ovlaštena osoba ne pod­nese pritužbu u roku utvrđenom
odredbom iz članka 50. ovoga Zakona, ili ne podnese zahtjev za naknadu štete u
roku utvrđenom odredbom iz članka 55. ovoga Zakona,

3. kad primatelj ili
druga ovlaštena osoba primi pošiljku bez pritužbe u smislu članka 50. ovoga
Zakona,

4. kad se radi o
poštanskim pošiljkama čiji je sadržaj zabranjen u skladu s člankom 45. ovoga
Zakona,

5. kad je šteta
uzrokovana time što pošiljatelj nije pakirao pošiljku na način propisan
Pravilnikom o uslugama i općim uvjetima davatelja poštanskih usluga, ili se
nije koristio odgo­varajućom uslugom u skladu s odredbama ovoga Zakona i
Pravilnika o uslugama.

(4) Davatelj poštanskih
usluga ne odgovara za izgubljenu dobit, niti stvarnu štetu koja može nastati
zbog gubitka, oštećenja ili umanjenja sadržaja poštanske pošiljke, te
prekoračenja roka za prijenos i uručenje poštanske pošiljke.

(5) Davatelj poštanskih
usluga prestaje biti odgovoran u smislu stavka 2. ovoga članka za pošiljke koje
su uručene u roku i na način propisan ovim Zakonom, Pravilnikom o uslugama i
općim uvjetima davatelja poštanskih usluga.

Naknada Štete u unutarnjem prometu

Članak 52.

(1) Davatelj poštanskih usluga obvezan je
pošiljatelju ili drugoj ovlaštenoj osobi isplatiti za pošiljke u unutarnjem
prometu naknadu štete:

1. za gubitak, potpuno oštećenje ili umanjenje
sadržaja:

– preporučene pošiljke i EMS pošiljke bez
označene vrijednosti – u visini peterostrukog iznosa naplaćene poštarine,

– paketa, vrijednosnog pisma i EMS pošiljke s
označenom vrijednosti – u visini iznosa označene vrijednosti,

2. za djelomično oštećenje ili umanjenje sadržaja:

– preporučene pošiljke i EMS pošiljke bez
označene vrijednosti – iznos koji odgovara stvarnoj vrijednosti oštećenog ili
umanjenog sadržaja pošiljke, ali najviše do peterostrukog iznosa naplaćene
poštarine,

– paketa, vrijednosnog pisma i EMS pošiljke s
označenom vrijednosti – iznos koji odgovara stvarnoj vrijednosti oštećenog ili
umanjenog sadržaja pošiljke, ali najviše do označene vrijednosti,

3. za gubitak, potpuno ili djelomično oštećenje,
kao i umanjenje sadržaja pošiljke s potvrđenim uručenjem – vraća se iznos
naplaćene poštarine,

4. za gubitak ili
pogrješnu isplatu poštanske ili brzojavne uputnice – u visini uputničkog
iznosa,

5. za prekoračenje roka
prijenosa i uručenja preporučene pošiljke, pisma s označenom vrijednosti,
poštanske i brzojavne uputnice, EMS pošiljke i paketa – trostruki iznos
naplaćene poštarine.

(2) Kad usluga nije
obavljena ili je djelomično obavljena, davatelj poštanskih usluga obvezan je
vratiti naplaćenu poštarinu u cijelosti ili dio poštarine za uslugu koja nije
obavljena.

(3) U slučajevima iz
stavka 1. ovoga članka davatelj poštan­skih usluga obvezan je, osim naknade,
vratiti i iznos naplaćene poštarine za potraživanje, kao i iznos naplaćene
poštarine za uslugu, s tim da se ne vraća onaj dio poštarine koji je naplaćen
za označenu vrijednost na vrijednosnom pismu, EMS pošiljci i paketu.

(4) Osim iznosa naknade
štete i vraćanja poštarine, davatelj poštanskih usluga je obvezan pošiljatelju
ili ovlaštenoj osobi isplatiti i zakonske zatezne kamate, računajući od dana
podno­šenja zahtjeva za naknadu štete.

(5) Potraživanje
naknade štete i druga potraživanja na temelju ovoga Zakona pošiljatelj ili
druga ovlaštena osoba može ostvariti podnošenjem pisanog zahtjeva davatelju
poštanskih usluga, na način i uz uvjete utvrđene Pravilnikom o uslugama.

(6) Ako davatelj
poštanskih usluga ne isplati pošiljatelju ili drugoj ovlaštenoj osobi naknadu
štete u roku od 30 dana od dana podnošenja zahtjeva iz stavka 5. ovoga članka,
pošiljatelj ili druga ovlaštena osoba može naknadu štete ostvariti sudskim
putem.

(7) Ako se izgubljena
pošiljka ili njezin dio pronađe nakon isplate naknade štete, davatelj
poštanskih usluga obvezan je o tome izvijestiti pošiljatelja ili drugu
ovlaštenu osobu.

(8) Ako pošiljatelj ili
druga ovlaštena osoba zahtijeva uručenje naknadno pronađene pošiljke, obvezna
je vratiti iznos primljene naknade štete. U protivnom, davatelj poštanskih
usluga ima pravo uništiti pošiljku ili prodati njezin sadržaj.

Pravo na naknadu Štete

Članak 53.

(1) Pravo na naknadu štete u smislu odredaba
ovoga Zakona ima pošiljatelj, a naknadu štete je obvezan isplatiti davatelj
poštanskih usluga koji je pošiljku preuzeo od pošiljatelja.

(2) Iznimno od odredbe iz stavka 1. ovoga
članka, primatelj ima pravo na naknadu štete, nakon preuzimanja oštećene
pošiljke ili pošiljke s umanjenim sadržajem, a naknadu štete obvezan je
isplatiti davatelj poštanskih usluga koji je pošiljku uručio primatelju.

(3) U slučaju kad je u
prijenosu pošiljke sudjelovalo više davatelja poštanskih usluga, davatelj poštanskih
usluga, koji je isplatio naknadu štete, ima pravo na povrat sredstava na način
i uz uvjete utvrđene odredbama Svjetske poštanske konvencije o odgovornosti
između poštanskih uprava.

(4) Pisanom izjavom pošiljatelj se može odreći
prava na naknadu štete u korist primatelja ili druge osobe, a primatelj se može
odreći prava na naknadu štete u korist pošiljatelja ili druge osobe.

Odgovornost poŠiljatelja

Članak 54.

Pošiljatelj je odgovoran za sve štete koje je
njegova pošiljka uzrokovala ostalim pošiljkama, objektima i opremi, te za
ozljede ili smrt radnika i drugih osoba, ako su one nastupile zbog sljedećih
razloga:

1. ako je pošiljka sadržavala predmete čije je
slanje zabranjeno zakonom,

2. ako se pošiljatelj nije pridržavao posebnih
zakonskih uvjeta za slanje određenih predmeta koji su se nalazili u njegovoj
pošiljci,

3. ako pošiljka nije bila pakirana na način
propisan Pravilnikom o uslugama.

Zastara

Članak 55.

(1) Potraživanja davatelja poštanskih usluga i
korisnika usluga zastarijevaju istekom roka od šest mjeseci.

(2) Zastara iz stavka 1. ovoga članka počinje
teći:

– za potraživanja zbog manje ili više naplaćene
poštarine ili drugih troškova – od dana plaćanja,

– za potraživanja koja
se odnose na otkupninu – nakon 15 dana od dana kad je istekao rok za prijenos i
uručenje poštanske pošiljke,

– za potraživanja zbog
djelomičnog gubitka, ili oštećenja, ili umanjenja sadržaja poštanske pošiljke,
ili zbog prekoračenja roka za prijenos i uručenje poštanske pošiljke – od dana
uručenja poštanske pošiljke,

– za potraživanja zbog
gubitka pošiljke – nakon 30 dana od dana isteka roka za prijenos poštanske
pošiljke,

– u svim drugim
slučajevima potraživanja – od dana kad su stečeni uvjeti za potraživanje.

(3) Zastara se prekida
kad se davatelju poštanskih usluga dostavi zahtjev za isplatu potraživanja u
pisanom obliku, te počinje iznova teći kad je podnositelju zahtjeva ili drugoj
ovlaštenoj osobi dostavljen pisani odgovor na taj zahtjev i kad su mu vraćene
isprave priložene uz taj zahtjev.

(4) Zastara ne može nastupiti prije isteka roka
od 30 dana od dana primitka odgovora davatelja poštanskih usluga na zahtjev za
potraživanje naknade štete.

(5) Naknadni zahtjevi po istom predmetu ne
prekidaju zastaru.

XI. INSPEKCIJSKI I UPRAVNI NADZOR

Obavljanje inspekcijskog i upravnog nadzora

Članak 56.

(1) Inspekcijski nadzor nad provedbom odredaba
ovoga Zakona i propisa donesenih na temelju ovoga Zakona, te akata Svjetske
poštanske unije, obavlja Ministarstvo, a provode po­štanski inspektori (u
daljnjem tekstu: inspektori). Inspekcijski nadzor nad primjenom odredaba ovoga
Zakona u vezi s cijenama poštanskih usluga obavlja Državni inspektorat.

(2) Davatelj poštanskih usluga obvezan je
inspektoru iz stav­ka 1. ovoga članka omogućiti inspekcijski nadzor, kao i
očevid poštanskih objekata, opreme i dokumentacije, te na njegov zahtjev, bez
odgode, dostaviti potrebne podatke i dokumentaciju u vezi s inspekcijskim
nadzorom.

(3) Upravni nadzor nad radom Vijeća obavlja
Ministarstvo.

Ovlasti inspektora

Članak 57.

(1) Kad inspektor u obavljanju inspekcijskog
nadzora u skladu s člankom 56. ovoga Zakona utvrdi da davatelj poštanskih
usluga ne obavlja poštanske usluge na način i po postupku određenom ovim
Zakonom i propisima donesenim na temelju ovoga Zakona, ili ne osigurava
funkcioniranje poštanskog prometa na propisani način, ovlašten je rješenjem:

– narediti uklanjanje
utvrđenih nepravilnosti i propusta,

– zabraniti obavljanje
svih ili određenih poštanskih usluga, ako nije pribavljena propisana dozvola,
ili nije podnesena propisana prijava, ili se poštanske usluge ne obavljaju u
skladu s ovim Zakonom i propisima donesenima na temelju ovoga Zakona.

(2) Kad inspektor
utvrdi da je davatelj poštanskih usluga počinio prekršaj iz članka 59. i 60.
ovoga Zakona, podnijet će zahtjev za pokretanje prekršajnog postupka.

(3) Inspektor vodi
očevidnik o obavljenom inspekcijskom nadzoru i mora imati propisanu značku i
iskaznicu.

(4) Sadržaj i oblik
značke i iskaznice te sadržaj i način vođenja očevidnika iz stavka 3. ovoga
članka utvrđuju se pravilnikom koji donosi ministar.

Provedba rjeŠenja inspektora

Članak 58.

(1) Protiv rješenja inspektora nije dopuštena žalba,
ali se može pokrenuti upravni spor, što ne odgađa provedbu rješenja.

(2) U slučaju
nepostupanja po rješenju inspektora, inspektor će izreći upravnu mjeru u visini
dvadeseterostruke prosječne plaće u Republici Hrvatskoj u proteklom
tromjesečju. Svaka sljedeća upravna mjera izriče se u dvostrukom iznosu.

(3) Upravnu mjeru iz
stavka 2. ovoga članka provode tijela nadležna za naplatu novčanih kazni
izrečenih za prekršaje.

XII. KAZNENE ODREDBE

PrekrŠaji

Članak 59.

(1) Novčanom kaznom u iznosu od 30.000,00 do
100.000,00 kuna kaznit će se za prekršaj davatelj poštanskih usluga:

1. ako obavlja
poštanske usluge bez propisane dozvole ili prijave (članak 13. stavak 1.),

2. ako obavlja
poštanske usluge koje nisu navedene u dozvoli ili prijavi, ili obavlja
poštanske usluge u suprotnosti s uvjetima navedenima u dozvoli ili prijavi
(članak 13. stavak 2.),

3. ako ne obavlja
poštanske usluge na način i po postupku propisanom ovim Zakonom i propisima
donesenim na temelju ovoga Zakona, aktima Svjetske poštanske unije i
međunarodnim ugovorima, dozvolom, prijavom i općim uvjetima davatelja
poštanskih usluga (članak 15.),

4. ako prigodom pružanja
usluga povrijedi tajnost poštanskih pošiljaka (članak 40.).

(2) Za prekršaj iz stavka 1. ovoga članka kaznit
će se novčanom kaznom u iznosu od 1.000,00 do 10.000,00 kuna i odgovorna osoba
davatelja poštanskih usluga.

(3) Za prekršaj iz
stavka 1. točke 1. i 2. ovoga članka izriče se, uz novčanu kaznu, i zaštitna
mjera oduzimanja imovinske koristi ostvarene prekršajem.

(4) Za prekršaj iz
stavka 1. točke 4. ovoga članka kaznit će se i radnik davatelja poštanskih
usluga koji nije poštivao tajnost poštanskih pošiljaka, u iznosu od 1.000,00 do
10.000,00 kuna.

Članak 60.

(1) Novčanom kaznom u
iznosu od 10.000,00 do 70.000,00 kuna kaznit će se za prekršaj davatelj
poštanskih usluga:

1. ako ne plaća naknade
propisane člankom 36. ovoga Zakona,

2. ako ne vodi
računovodstvo na propisan način ili ne dostavlja Vijeću financijska i druga
izvješća (članak 25.),

3. ako donese cjenik
ili primjenjuje cijene za poštanske usluge suprotno odredbama ovoga Zakona
(članak 21., 22. i 23.),

4. ako javni operator
ne omogući pristup svojoj mreži na način i uz uvjete određene ovim Zakonom
(članak 26.),

5. ako javni operator
ne osigura funkcioniranje poštanskog prometa u skladu s uvjetima i mjerilima
određenima ovim Zakonom i Pravilnikom o poštanskom sustavu (članak 5.),

6. ako ne donese opće
uvjete propisane člankom 8. ovoga Zakona,

7. ako inspektoru ne
omogući obavljanje inspekcijskog nadzora prema odredbama ovoga Zakona ili mu ne
dostavi podatke ili dokumentaciju u određenom roku, te ako mu dostavi netočne
ili nepotpune podatke ili dokumentaciju (članak 56. stavak 2.),

8. ako kao davatelj
poštanskih usluga iz članka 13. ovoga Zakona upotrebljava poštanske marke i
poštanski žig (članak 19.),

9. ako se kao davatelj
poštanskih usluga iz članka 13. ovoga Zakona koristi nazivom »Pošta« (članak
11.),

(2) Za prekršaj iz
stavka 1. ovoga članka kaznit će se novčanom kaznom u iznosu od 1.000,00 do
7.000,00 kuna i odgovorna osoba davatelja poštanskih usluga.

Članak 61.

(1) Novčanom kaznom u
iznosu od 1.000,00 do 10.000,00 kuna kaznit će se za prekršaj pravna osoba,
odnosno fizička osoba u iznosu od 500,00 do 2.000,00 kuna, ako ne postavi ili
ne održava kućni kovčežić (članak 47.)

(2) Za prekršaj iz
stavka 1. ovoga članka kaznit će se i odgovorna osoba u pravnoj osobi u iznosu
od 500,00 do 2.000,00 kuna.

XIII. PRIJELAZNE I ZAVRŠNE ODREDBE

Članak 62.

Odredbe ovoga Zakona ne primjenjuju se na
prijevoz robe, stvari i tereta u željezničkom, cestovnom i drugom prometu u
skladu s posebnim zakonima.

Članak 63.

Do početka rada Vijeća prema odredbama ovoga
Zakona poslove Vijeća obavljat će Ministarstvo.

Članak 64.

(1) Ministar će donijeti propise, koje je
ovlašten donijeti prema odredbama ovoga Zakona, najkasnije u roku od godine
dana od dana njegova stupanja na snagu.

(2) Do donošenja
propisa iz stavka 1. ovoga članka primjenjivat će se odredbe propisa donesenih
na temelju Zakona o pošti (»Narodne novine«, broj 53/94.), u dijelu u kojem
nisu u suprotnosti s odredbama ovoga Zakona.

(3) Davatelji
poštanskih usluga obvezni su donijeti opće uvjete za obavljanje poštanskih
usluga iz članka 8. ovoga Zakona najkasnije u roku od 60 dana od dana stupanja
na snagu Pravilnika o uslugama.

(4) Pravne osobe, koje
obavljaju usluge iz članka 13. i 14. ovoga Zakona, obvezne su, najkasnije u
roku od 60 dana od dana stupanja na snagu ovoga Zakona, podnijeti zahtjev za
izdavanje dozvole u skladu s člankom 31. ovoga Zakona, odnosno podnijeti
prijavu u skladu s člankom 37. ovoga Zakona.

(5) Javni operator
obvezan je primijeniti odredbe iz članka 25. ovoga Zakona o vođenju
računovodstva najkasnije od 1. siječnja 2005. godine.

Članak 65.

Danom stupanja na snagu
ovoga Zakona prestaje važiti Zakon o pošti (»Narodne novine«, br. 53/94.).

Odredba članka 14.
ovoga Zakona ostaje na snazi do stupanja na snagu Zakona o kurirskim uslugama.

Članak 66.

Ovaj Zakon stupa na
snagu osmoga dana od dana objave u »Narodnim novinama«.

Klasa: 344-02/03-01/01
Zagreb, 15. listopada 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 172/2003-2490